Pieniin kauppoihin kohdistuvat ryöstöt ovat lisääntyneet. Alkuvuonna pieniä ruokakauppoja on ryöstetty lähes kaksi kertaa enemmän kuin vuotta aikaisemmin vastaavana aikana. Poliisi ei tiedä ilmiölle tarkkaa syytä mutta arvelee, että huonolla taloustilanteella on asian kanssa tekemistä.

Pikkukauppojen ryöstöt ovat olleet arkipäivää Suomessa jo vuosia, mutta alkuvuonna niitä on ollut jo hälyttävän paljon. Koko maassa poliisi on kirjannut lähes 40 ryöstöä tai ryöstön yritystä, kun viime vuonna vastaavaan aikaan niitä oli noin puolet vähemmän.

– Minulla ei ole selkeää käsitystä, mistä tämä voi johtua. Yleensäkin rikostilastot voivat aina ajoittain mennä niin, että joskus on nousua ja joskus on laskua, sanoo rikoskomisario Mikko Halme Helsingin poliisilaitokselta.

Myös palvelualojen ammattiliitto PAMissa on huomattu, että kauppoja ryöstetään entistä enemmän. Liiton mukaan ryöstöt ovat kuitenkin vain jäävuoren huippu siitä kaikesta, mitä pikkukaupoissa tänä päivänä tapahtuu.

– Ylipäätänsä häiriökäyttäytyminen ja uhkaava käyttäytyminen asiakaspalvelijoita kohtaan tuntuu lisääntyneen, sanoo työympäristöasiantuntija Erika Kähärä PAMista.

Pienet saaliit, kovat tuomiot

Ammattiliitot, kaupat ja poliisi miettivät nyt kuumeisesti, miten ryöstely kaupoissa saataisiin loppumaan. Viime vuonna väläytettiin Ruotsissa käytössä olevasta suljetusta kassajärjestelmästä, jossa työntekijöiden ei enää tarvitsisi koskea vaihtorahoihin ollenkaan.

Ruotsissa erään kauppaketjun ryöstöt loppuivat lähes kokonaan kassajärjestelmän myötä. Yhteenkään kauppaan sellaista ei Suomessa ole vielä tiettävästi hankittu.

– Kyllä se [suljettu kassajärjestelmä] varmasti kauppoja kiinnostaa, mutta se on myös kustannuksiltaan huomattavan kallis eikä se kuitenkaan poista henkilökunnan tarvetta, sanoo asiamies Matti Räisänen Kaupan liitosta.

Kaupparyöstöaalto hämmentää poliisia, koska ryöstökohteena kauppa on yksi huonoimmista. Käteistä käsitellään kaupoissa yhä vähemmän, ja ryöstösaalis voi jäädä vain muutamiin kymppeihin.

Sen sijaan rikostuomiot ovat kovia – pahimmillaan ryöstöstä voi napsahtaa jopa kuusi vuotta linnaa.

– Jos ei tuolta sossun luukulta saakaan rahaa, niin voihan se olla, että se saa jonkun tekijän epätoivoisessa tilanteessa hakemaan rahaa kaupan kassalta, miettii rikoskomisario Mikko Halme Helsingin poliisilaitokselta.